text: [{"text_idx": "#000002", "text": "Bilondololwa bya Bipangujo bya mu Bible"}, {"text_idx": "#000003", "text": "Bingidilwa bya Kwifunda Nabyo Bible"}, {"text_idx": "#000004", "text": "Madrame a Butangi bwa Bible"}, {"text_idx": "#000007", "text": "\u201cKidishitu i bukomo bwa Leza.\u201d\u20141 KO. 1:24."}, {"text_idx": "#000008", "text": "Lelo i bika bya\u0304mwekeje Yesu kitatyi kyaa\u0304lamwine mema ke vinyu ku masobo a butundaile?\nLelo i bika bya\u0304lengeje Yesu alonge kingelengele kidi mu Mateo 14:14-21?\nLelo i bika bya\u0304lombwele Yesu kitatyi kyaa\u0304taleje kimpumpu kya luvula?"}, {"text_idx": "#000009", "text": "Lelo i bika bya\u0304mwekeje Yesu kitatyi kyaa\u0304lamwine mema ke vinyu ku masobo a butundaile?"}, {"text_idx": "#000010", "text": "Lelo i bika bya\u0304lengeje Yesu alonge kingelengele kidi mu Mateo 14:14-21?"}, {"text_idx": "#000011", "text": "Lelo i bika bya\u0304lombwele Yesu kitatyi kyaa\u0304taleje kimpumpu kya luvula?"}, {"text_idx": "#000012", "text": "1. Mwanda waka Polo wa\u0304nene amba \u201cKidishitu i bukomo bwa Leza\u201d?"}, {"text_idx": "#000013", "text": "YEHOVA wa\u0304mwekeje bukomo bwandi mudi Yesu Kidishitu mu miswelo ya kutendelwa. Ma Evanjile ana\u0301 etulombola myanda ikomeja lwitabijo itala pa bingelengele bimo bya\u0304longele Kidishitu. Mobimwekela wa\u0304longele ne bingelengele bikwabo bivule bine. (Mat. 9:35; Luka 9:11) Na bubine, bukomo bwa Leza bwa\u0304mwekele mudi Yesu. O mwanda mutumibwa Polo wa\u0304nene pangala pa Yesu amba: \u201cKidishitu i bukomo bwa Leza.\u201d (1 Ko. 1:24) Le penepa, bingelengele bya Yesu bibwanya kwikala na lupusa\u2019ka mu bu\u0304mi bwetu?"}, {"text_idx": "#000014", "text": "2. Le i bika byotubwanya kwifunda ku bingelengele bya Yesu?"}, {"text_idx": "#000015", "text": "2 Mutumibwa Petelo wa\u0304nenene\u2019mba Yesu wa\u0304longele bingelengele nansha \u201cbintu bya kutendelwa.\u201d (Bil. 2:22) Bilongwa bya bukomo bya\u0304longele Yesu pano pa ntanda bya\u0304di bilomboji bya madyese makatampe aka\u0304ya kumeso mu buludiki bwandi buyampe. Bya\u0304di i munjin\u0303ininya wa bingelengele bikalonga Yesu ntanda yonso mu ntanda impya ya Leza! Kadi bingelengele byandi bitupa bujinguludi buvule pa bumuntu bwandi ne bwa Shandi. Shi ke pano tubandaulei\u2019ko bingelengele bityetye bya Yesu ne kumona muswelo obikokeja kwikala na lupusa pa bu\u0304mi bwetu tamba\u2019nka pano ne mu mafuku a\u0304ya kumeso."}, {"text_idx": "#000016", "text": "3. (a) Lombola ngikadilo ya\u0304tonwene Yesu alonge kingelengele kibajinji? (b) Lelo buntu bwa Yesu bwa\u0304mwekele namani mu Kana?"}, {"text_idx": "#000017", "text": "3 Yesu wa\u0304longele kingelengele kyandi kibajinji ku masobo a butundaile mu Kana wa Ngadilea. Bimweka\u2019mba betwa ba\u0304ikele bavule kupita moba\u0304di balangila. Inoko nansha shi bya\u0304ikele namani, vinyu ya\u0304pwile. Mu bano betwa mwa\u0304di ne Madia inandya Yesu. Na bubine, mu bula bwa myaka mivule wa\u0304di ulangulukila bininge pa milao yonso ya bupolofeto ya\u0304di isambila padi wandi mwana, mwine waa\u0304di uyukile amba uketwa bu \u201cMwana\u0304 Mwine wa Mu\u0304lu Mwine.\u201d (Luka 1:30-32; 2:52) Lelo wa\u0304di ukulupile amba uno mwana wa\u0304di na bukomo kampanda bwa\u0304di kebwasokokele? Bubine i buno amba mu Kana, ba Madia ne Yesu ba\u0304ivwanine lusa bano ba mulume ne mukaji kadi ba\u0304sakile kwibakwasha kutyina bakakwatwa bumvu. Yesu wa\u0304di uyukile\u2019mba kizaji i kya kamweno. Ebiya waa\u0304lamuna mu kingelengele matyupa 380 a mema ke \u201cvinyu milumbuluke.\u201d (Tanga Yoano 2:3, 6-11.) Lelo Yesu wa\u0304di unenwe\u2019nka kulonga kino kingelengele? Aa. I pa mwanda\u2019tu wa\u0304ivwanine bantu lusa ne kwiula buntu bwa Shandi wa mu\u0304lu."}, {"text_idx": "#000019", "text": "4 Yesu wa\u0304letele mu kingelengele vinyu mivule milumbuluke, ibwana kibumbo kikatampe. Lelo ubamone bitufundija kingelengele kya Yesu? Kitufundija\u2019mba Yesu wa\u0304longele kino kilongwa kya kutendelwa mwanda wa kwitukulupija\u2019mba muswelo wiivwana bantu udi na mvubu ku mutamba wandi ne kudi Shandi. Ba Tata ne Mwana ke ba wa kufwa na byandipo. Shi ke pano langa\u2019po bidi muswelo Yehova wakengidija bukomo bwandi na buntu mu ntanda impya mwanda wa kuteakanya masobo \u201ca bantu bonso\u201d ba ntanda yonso.\u2014Tanga Isaya 25:6."}, {"text_idx": "#000021", "text": "Kitatyi kyotulombola buntu na kyetu kitatyi, tulombolanga amba twi baboile n\u0303eni ku buntu bwa Yesu (Tala musango 6)"}, {"text_idx": "#000022", "text": "6. Le Yesu wa\u0304ingidije bukomo bwandi bwa kingelengele pa mwanda wa ba\u0304ni, ne i muswelo\u2019ka otubwanya kumwiula mu uno mwanda?"}, {"text_idx": "#000023", "text": "6 I mwanda usangaja pa kumona\u2019mba kitatyi Dyabola kyaa\u0304tompele Yesu alamune mabwe ke mikate, Kidishitu wa\u0304pelele kwingidija bukomo bwandi mu kingelengele mwanda wa kuvuija bisakibwa byandi. (Mat. 4:2-4) Inoko wa\u0304ingidije bukomo bwandi mwanda wa kulondolola ne kuvuija bisakibwa bya bantu bakwabo. Le i muswelo\u2019ka otubwanya kwiula mutyima wa Yesu wampikwa kwisakila? Wa\u0304kankamikile bengidi ba Leza bekale na \u201ckibidiji kya kupa\u0304na.\u201d (Luka 6:38) Lelo netu tubwanya kulombola ngikadilo miyampe ya buntu na kwita bakwetu ku mobo etu kudya nabo bidibwa ne ku masobo a ku mushipiditu? Lelo tubwanya kulombola buntu na kitatyi kyetu pa kupwa kwa kupwila, na kukwasha muntu usakilwa bukwashi, kimfwa na kuteja tutu wiibidija na dishikulu dyandi? Le i bukwashi\u2019ka botubwanya kupa boba basakilwa bukwashi mu busapudi? Tukalombola\u2019mba twi baboile n\u0303eni kudi Yesu na kwikala na buntu bwa kupa\u0304na bintu byetu bya ku ngitu ne bya ku mushipiditu ku bakwabo mungya bukomo bwetu."}, {"text_idx": "#000024", "text": "7. Lelo i ngikadilo\u2019ka ikekala\u2019ko kitatyi kyonso kikekala\u2019ko ino ngikadilo ya bintu?"}, {"text_idx": "#000025", "text": "7 Bulanda kebushilwilepo dyalelo. Yehova wa\u0304sapwidile Isalela wa kala amba balanda kebakabulwepo kwikala\u2019ko mu ntanda. (Kup. 15:11) Myaka tutwa pa kupita\u2019po, Yesu wa\u0304nene amba: \u201cBalanda mudi nabo mafuku onso.\u201d (Mat. 26:11) Lelo Yesu wa\u0304di usaka kunena\u2019mba balanda bakekala\u2019ko nyeka pano pa ntanda? Mhm, wa\u0304di usaka kunena\u2019mba kitatyi kyonso kikendelela kwikala\u2019ko ino ngikadilo imbi ya bintu, balanda nabo bakekala\u2019ko. Nanshi, kino kitenga\u2019po mutyima kasha\u0304 pa kujingulula\u2019mba bingelengele bya Yesu bya\u0304di bilombola kitatyi kilumbuluke kya kumeso kya mu buludiki bwa Bulopwe, kine kikekala bantu bonso na byakudya bivule ne kwikuta!"}, {"text_idx": "#000027", "text": "8 Kaimba wa mito\u0304to we\u0304sambile padi Yehova amba: \u201cAbe ubalanga kuboko kobe, wikutyija mityima ya bintu byonso byumi.\u201d (N\u0303im. 145:16) Na kwiula Shandi \u2018Kidishitu bukomo bwa Leza,\u2019 wa\u0304di uba\u0304la kuboko kwandi kyaba ne kyaba ne kuvuija bisakibwa bya balondi bandi. Kulonga namino kekwa\u0304dipo\u2019tu kulombola enka bukomo. Kuta bakwabo mutyima ko kwa\u0304di kumutonona alonge namino. Nanshi tubandaulei Mateo 14:14-21. (Tanga.) Bana ba bwanga ba Yesu ba\u0304ile kwadi mwanda wa kwisamba nandi pa mwanda utala bidibwa. Ke pa mwandapo\u2019tu ba\u0304di na nzala, ino ba\u0304di na bulanda bwa kibumbo kya\u0304di ke kikoke kadi na nzala, kine kya\u0304di kilonda Yesu lwanshi mu bibundi ne bibundi. (Mat. 14:13) Le Yesu wa\u0304di wakulonga\u2019po namani?"}, {"text_idx": "#000028", "text": "9 Yesu wa\u0304dishishe bana-balume kintu kya 5 000 pamo ne bana-bakaji ne bana, na mikate itano ne twita tubidi! Mwene tuten\u0303wanga bininge kitatyi kyotulangulukila pa muswelo wa\u0304ingidije Yesu bukomo bwandi mu kingelengele mwanda wa kukwatakanya bisaka, pamo ne bana batyetye? Bibumbo bya bantu \u201cbadya ne kwikuta baikuta.\u201d Kino kilombola amba kwa\u0304ikele bidibwa bivule. Yesu kape\u0304nepo\u2019tu mukate wa ntompejo, ino wa\u0304pe\u0304ne bidibwa bya\u0304kweshe kibumbo mu lwendo lwabo lulampe lwa kujokela ku mobo. (Luka 9:10-17) Kadi kwa\u0304dingwa ne bilala 12 bya byakudya byashele\u2019ko!"}, {"text_idx": "#000030", "text": "10 Dyalelo bisakibwa bya kyalwilo bya bantu midiyo ne midiyo byendanga bivudila\u2019ko pa mwanda wa buludiki bukondame bwa bantu. Nansha shi banabetu bamo badi na kamuswelo ka mwa kwikadila, ino \u2018kebekutangapo\u2019 ne pa mfulo. Inoko, kitatyi kibafwena kya bantu ba kiko\u0304keji kwikala mu ntanda yampikwa bukondame ne bulanda. Shi wadi amba udi na bukomo, mwene wadi wa kuvuija bisakibwa bya bantu? Leza Mwine\u0304 Bukomo Bonso udi na bukomo ne na me\u0304lu a kulonga kino\u2014kadi panopano ponka. Bine, kunyongololwa kekudi mu bisuku!\u2014Tanga N\u0303imbo 72:16."}, {"text_idx": "#000031", "text": "11. Mwanda waka ukulupile\u2019mba panopano ponka Kidishitu usa kwingidija bukomo bwandi pano pa ntanda ponso, ne kino kibakutonona ulonge bika?"}, {"text_idx": "#000032", "text": "11 Yesu kitatyi kya\u0304di pano pa ntanda, wa\u0304ingile mu mwaba mutyetye mu bula bwa kitatyi kityetye kya myaka isatu ne kipindi. (Mat. 15:24) Pamo bwa Mulopwe mutumbijibwe ntumbo, mwaba wandi ukatandabuka kufika ne ku mafinko ana\u0301 a ntanda. (N\u0303im. 72:8) Bingelengele bya Yesu bitukwasha tukulupile mu bukomo ne me\u0304lu andi a kwingidija lupusa lwandi pa mwanda wa kamweno ketu. Nansha byoketubwanyapo kulonga bingelengele, tubwanya kukokela milangwe ya bantu na kyanga mu Kinenwa kya Leza kya ku bukomo bwa mushipiditu. Bupolofeto bwa mu Bible bwitukulupija\u2019mba kudi kitatyi kilumbuluke ki\u0304ya kumeso. Byotudi Batumoni ba Yehova bepa\u0304ne badi na buno buyuki bule\u0304me bwa pa mafuku a kumeso, tubulwepo kwimona\u2019mba tudi na kiselwa pa bantu bakwabo? (Loma 1:14, 15) Nanshi kulangulukila pa kino kwitutononei tusapwile bakwetu myanda miyampe ya Bulopwe.\u2014N\u0303im. 45:1; 49:3."}, {"text_idx": "#000033", "text": "12. Mwanda waka tukokeja kukulupila\u2019mba Yesu wivwanije ne pa mfulo mwikadile ntanda?"}, {"text_idx": "#000034", "text": "12 Paa\u0304di na wandi Mwana mubutulwe bunka pamo bwa \u201csendwe mwine mukata,\u201d Leza wa\u0304pangile ntanda ne bintu byonso bidi\u2019po. (Nki. 8:22, 30, 31; Kol. 1:15-17) Mu uno muswelo Yesu i mwivwanije ne pa mfulo mwikadile ntanda. Uyukile biyampe mwa kwingidijija, kulama, ne kwabanya bya bule\u0304me bya ntanda kadi mobyendele."}, {"text_idx": "#000035", "text": "Le i bika byakutulumuja pa bitala muswelo wa\u0304ingidije Yesu bukomo bwandi bwa kingelengele? (Tala musango 13, 14)"}, {"text_idx": "#000036", "text": "13, 14. Leta kimfwa kilombola amba Yesu ubwanya kukomena bukomo bwa kipangila."}, {"text_idx": "#000037", "text": "13 Kitatyi kya\u0304di Yesu pano pa ntanda wa\u0304lombwele\u2019mba aye i \u201cbukomo bwa Leza\u201d na kukomena bukomo bwa kipangila. Tutalei muswelo Yesu wa\u0304nekenye kivula kine kyamwekele bu kya\u0304tu\u0304dile bu\u0304mi bwa bandi bana ba bwanga mu kyaka. (Tanga Mako 4:37-39.) Mwifundi umo wa Bible unena amba: \u201cKishima kya Kingidiki [kitwa bu \u201cluvula lukatampe\u201d mu Mako 4:37] kingidijibwanga na mulangwe wa kimpumpu kikatampe nansha kintenshi. Kekisambilangapo\u2019tu pa luvula bitupu . . . ino kisambilanga pa kutetuka kwa kimpumpu mu makumbi afita fututu pamo ne mikungulo mu kivula kikatampe, koku malobe a mvula kadi mokipita kikukula kyonso kyokitana.\u201d"}, {"text_idx": "#000038", "text": "14 Tala uno mwanda: Kidishitu i muko\u0304ke pa mwanda wa mwingilo wandi wa busapudi. Mabimbi akupila ku kyombo, koku asampwila mema ne bifulu mu kyombo. Inoko, nansha byokudi lunwa lukatampe lwa kimpumpu ne kusunkana kukatampe kwa kyombo, Yesu aye kasha\u0304 ula\u0304la. Bya\u0304di bimulomba kuko\u0304kolokwa. Bana ba bwanga papo bakwatwe moyo bamulangula Yesu na kunena na kawi-mbila amba: \u201cTubafu!\u201d (Mat. 8:25) Yesu wa\u0304languka, ne kunena luvula ne dijiba amba: \u201cShhh! Talala nya\u0304!\u201d Ne kivula kyamalwa kyatalala\u2019tu nya\u0304. (Mako 4:39) Na bubine, Yesu wason\u0303anya luvula ne dijiba bitalale ne kushala\u2019nka nabya. Bya\u0304pita namani? \u201cKwatalala\u2019tu nya\u0304.\u201d Bine, buno i bukomo bwa\u0304lombwele Yesu!"}, {"text_idx": "#000040", "text": "15 Bukomo bwa Kidishitu i bwa kudi Yehova, o mwanda tudi na bubinga bwa kukulupidila amba Leza Mwine Bukomo Bonso udi na bukomo bwa kukomena bukomo bwa kipangila. Tubandaulei\u2019ko bidi bimfwa bityetye. Kumeso kwa Dilobe, Yehova wa\u0304nene amba: \u201cPabashala mafuku asamba-abidi, ebiya amiwa nkanokeja mvula panopanshi byamwiko, dyuba ne bufuku bwine mafuku makumi ana\u0301.\u201d (Ngo. 7:4) Kadi mu Divilu 14:21, tutanga amba: \u201cYehova walonga kalunga-kamema ketyinda ku luvula lukomo lwa kutunduka.\u201d Kadi tutanga mu Yoano 1:4 amba: \u201cYehova watuma luvula lukatakata mu kalunga-kamema, ino mwa\u0304di mu kalunga-kamema kintenshi kikatampe byamwiko; penepo ne bwato bwine bwa\u0304di ke busake kuladika.\u201d Kikankamika\u2019po kasha\u0304 kuyuka\u2019mba Yehova ubwanya kukomena bintu. Na bubine, myanda ya kumeso itala umbuo wa ntanda idi mu makasa a muntu ukulupilwa."}, {"text_idx": "#000041", "text": "16. Mwanda waka kisenga\u2019po kasha\u0304 pa kuyuka amba Umpangi wetu ne wandi Mwana umbedi badi na bukomo bwa kukomena bukomo bwa kipangila?"}, {"text_idx": "#000042", "text": "16 Bine, kino kisenga\u2019po kasha\u0304 pa kulangulukila pa bukomo bwa kutendelwa bwa Umpangi wetu ne bwa wandi \u201csendwe mwine mukata.\u201d Kitatyi kyobakata mutyima wabo onso pano pa ntanda mu bula bwa myaka 1 000, bantu bonso bakekala na mutyima-ntenke. Bimpengele bya kipangila bizakaja kebikekala\u2019kopo monka. Kekukekalapo kadi bubinga bwa kutyina kusanshijibwa na typhon, tsunami, ngulu ya mudilo, nansha kutenkana kwa ntanda mu ntanda impya. Bine, i biyampe kulangulukila pa kitatyi kikekala bukomo bwa kipangila kebukipayapo bantu nansha kulemekan\u0303ana, mwanda \u201cpema wa Leza [ukekalanga] na bantu\u201d! (Kus. 21:3, 4) Tubwanya kukulupila\u2019mba bukomo bwa Leza bwalombola kupityila padi Kidishitu bukakomena bukomo bwa kipangila mu bula bwa Myaka Kanunu."}, {"text_idx": "#000043", "text": "17. Le i muswelo\u2019ka umo otubwanya kwiula Leza ne Kidishitu tamba\u2019nka pano?"}, {"text_idx": "#000044", "text": "17 Na bubine, na kwishila na Yehova ne Yesu, batwe ketubwanyapo kukankaja bimpengele bya kipangila, ino tudi na bukomo kampanda. Lelo tukebwingidija namani? Muswelo umo bidi i wa kwingidija Nkindi 3:27. (Tanga.) Kitatyi kisusuka banabetu, tubwanya kwibasenga ne kwibakwasha ku ngitu, mu malango ne ku mushipiditu. (Nki. 17:17) Kimfwa, tukokeja kwibakwasha mu kitatyi kyobaponenwe na kimpengele kya kipangila. Teja milangwe ya kufwija\u2019ko kutamba ku mutyima ya mwana-mukaji wa kishala kitatyi kyaonenwe njibo yandi na kimpumpu. Unena amba: \u201cMfwija\u2019ko bikatampe pa kwikala mu bulongolodi bwa Yehova, kepamwandapo\u2019tu wa bukwashi bwa ku ngitu ino i ne pangala pa bukwashi bwa ku mushipiditu.\u201d Kadi tala byanene kaka umo nkungakaji wemwene bu kakidipo na kikulupiji ne wavutakanibwe n\u0303eni pa kumona njibo yaonakanibwe na kimpumpu. Kitatyi kyaatambwile bukwashi wanene amba: \u201cI bikomo ne mwa kwibinenena! Nkibwanyapo kulombola ne pa mfulo muswelo oneivwana . . . A Yehova, wafwa\u2019ko!\u201d Tudi na nsangaji ya kuyuka amba tudi mu bukata bwa bu bana na bana butele mutyima bya binebine ku bisakibwa bya bakwabo. Kintu kikatampe kituletela nsangaji i kino amba Yehova ne Yesu Kidishitu batele mutyima bininge bantu ba Leza."}, {"text_idx": "#000045", "text": "18. Le i mwanda\u2019ka utulumuja pa bitala kine kya\u0304tonwene Yesu alonge bingelengele?"}, {"text_idx": "#000046", "text": "18 Yesu mu bula bwa mwingilo wandi, wa\u0304lombwele amba aye i \u201cbukomo bwa Leza.\u201d Ino le i kika kya\u0304tonwene Yesu? Ketumwenepo pantu nansha pamo pa\u0304ingidije bukomo bwandi mwanda wa kutulumuja bakwabo nansha pa mwanda wa kamweno kandi. Inoko, bingelengele bya\u0304longele Yesu bilombola buswe bwaa\u0304di usenswe muzo wa muntu. Tukabandaula uno mwanda mu kishinte kilonda\u2019ko."}]